Čuli ste za Pokemon Go, vidjeli igru te sada definitivno želite postati Pokemon majstor ali niste sigurni gdje i kako početi?

Nema problema jer IGN Adria dolazi u pomoć s ovim opsežnim vodičem koji će vam dati sve informacije koje morate znati o najnovijem globalnom gaming fenomenu!

Kako instalirati Pokemon Go

Kako Pokemon Go još uvijek nije službeno dostupan na našim prostorima, igru ćete morati ili instalirati pomoću korisničkog računa sa stranom adresom ili je sideloadati na svoj mobitel.

Ako imate Android uređaj, sami proces je prilično jednostavan te smo ga već detaljno opisali u našem nedavnom specijalu. Vlasnici iPhone telefona koji nisu jailbreakani će pak morati napraviti novi iTunes račun s američkom, australskom, novozelandskom, ili njemačkom adresom, odnosno adresom zemalja u kojima je igra već službeno izašla. To najjednostavnije možete napraviti putem desktop iTunes aplikacije, dakle kompjutera.

Alternativno se možete odlogirati iz vlastitog Apple ID računa na mobitelu, promijeniti regiju na jednu od gore navedenih u postavkama vašeg mobitela, pronaći Pokemon Go na iTunes iOS App Storeu, stisnuti download te zatim opciju da kreirate novi Apple ID koji će sada imati stranu adresu. Jednom kada ste račun kreirali, Pokemon Go preuzimate kao i svaku drugu iOS aplikaciju.

Za slučaj da ste misli čekati na službeni izlazak igre na Balkanu... pa, mogli bi se načekati jer je Pokemon Go nažalost nedavno odgođen na našim prostorima zbog tehničkih problema.

Kako početi igrati i što prvo napraviti?

Nakon što ste se ulogirali u igru s Google ili Pokemon Trainer Club računom, birate izgled i nadimak svojeg lika te krećete u novu Pokemon avanturu.

Na početku igre možete uhvatiti jednog od tri klasična startera neovisno o tome gdje se nalazite - Bulbasaura, Charmandera i Squirtlea. Imajte na umu da ćete ovu drugu dvojicu koju ne odaberete morati sami pronaći negdje u svijetu jednom kada krenete igrati. Moguće je igru započeti i s Pikachuom, ali o tome opširnije možete pročitati u nastavku ovog vodiča.

Jednom kada ste uhvatili svojeg prvog Pokemona pogledajte kartu i posjetite neki PokeStop.

Jednom kada ste uhvatili svojeg prvog Pokemona pogledajte kartu i posjetite neki PokeStop. PokeStops su plave ikone na mapi koje označavaju raznorazne kipove, zgrade, znakove, fontane i općenito bilo kakav predmet u stvarnom svijetu koji bi mogao biti zanimljiv turistima. Jednom kada ste se dovoljno približili PokeStopu, kliknite na plavu ikonu te prstom zavrtite sliku stanice kod koje se nalazite. Ona će nasumično izbaciti besplatne Poke lopte, Poke jaja i mnoge druge korisne predmete ovisno o levelu na kojem se nalazite.

PokeStopove možete iznova koristiti svakih pet minuta te igra nema ostalih ograničenja. Dakle, teoretski možete proći pored istog PokeStopa 12 puta u satu i 12 puta pobrati neke iteme. Osim njih, za svaki check-in PokeStopa ćete dobiti i 50 XP-a.

Jednom kada dosegnete level 5, PokeStopovi će početi dropati i Healing te Revive napitke (Potions) za liječenje vaših ozlijeđenih i nokautiranih Pokemona.

Kako pronaći Pokemona?

Vidite nekakvo šuškanje lišća i trave na mapi? Točno tamo se nalazi neki Pokemon! Ako kliknete na ikonu u donjem desnom kutu ekrana, otvorit će vam se prozor koji će pokazivati sve Pokemone koji su u blizini. Ispod svakog Pokemona ćete vidjeti ikonu koja prikazuje jedan, dva, ili tri traga šape. Što je trag dulji, tj. što je tragova više - to je Pokemon dalje.

Ove ikone ne predstavljaju proporcionalan sistem mjerenja, odnosno Pokemon označen s jednim tragom šape je u krugu od 20-ak metara od vas, no onaj označen s tri traga bi mogao biti i po više od 200 metara dalje. Dakle, ako niste sigurni u kojem smjeru ići za Pokemona kojeg tražite, odaberite ga iz ovog izbornika te krenite hodati u nekom smjeru. Ako se trag u donjem desnom kutu vašeg ekrana smanjuje - idete u dobrom smjeru. U osnovni je hvatanje Pokemona virtualna igra toplo-hladno.

Pokemone možete i privazvati s mamcima, tzv. Lure itemima, no o tome će više riječi biti kasnije u ovom vodiču.

Kako baciti Poke loptu i uhvatiti Pokemona?

Jednom kada Pokemon iskoči iz trave, vrijeme je za sami čin hvatanja! Poke loptu bacate tzv. swypeanjem, brzim povlačenjem prsta od nje do generalnog smjera u kojem želite da leti. Sama mehanika će zahtijevati malo privikavanja s vaše strane, no nije komplicirana i stvari postaju značajno lakše jednom kada isključite AR (Augmented Reality) opciju u gornjem desnom kutu ekrana tijekom hvatanja Pokemona ili opcijama igre. Drugim riječima, kada prestanete gledati Pokemone kroz kameru vašeg telefona, bit će vam puno lakše naciljati ih i pogoditi s loptom.

Imajte na umu da se svaki Pokemon može obraniti, tj. odbiti loptu tako da pažljivo gledajte što rade u trenutku kada krenete bacati svoj alat za hvatanje virtualnih beštija. Neki Pokemoni su isto tako teži za hvatanje te mogu pobjeći iz lopte makar su pogođeni. Obojani krug koji mijenja veličine unutar kruga koji označava vašu metu dok bacate loptu vam u biti sugerira koliko je Pokemon težak za hvatanje:

zelena boja - Pokemon je lak za hvatanje, praktički 100%-tna uspješnost

žuta boja - Pokemon je umjereno težak za hvatanje, oko 60%-tna uspješnost

narandžasta boja - Pokemoj je težak za hvatanje, oko 40%-tna uspješnost

crvena boja - Pokemon je jako težak za hvatanje, oko 20%-tna uspješnost

Ovi postoci vrijede samo kada zaista i pogodite Pokemona s Poke loptom. Nadalje, možete povećati te šanse pogađanjem ovog šarenog kruga s loptom što će vam osigurati i nešto više XP-a po uspješnom hvatanju.

Zadnja finta s bacanjem je i tzv. Curve Ball, zafelšana lopta s bočnim spinom koju možete baciti tako da zavrtite Poke loptu na ekranu prije nego što je otpustite u željenom smjeru. Uspješno pogođeni Curve Ball vam daje još više iskustvenih poena i bolje šanse za hvatanje Pokemona, no imajte na umu da ga je dosta zeznuto pogoditi dok se ne naviknete na suludu putanju lopte.

Za kraj imajte na umu da promašene Poke lopte u nekim situacijama možete vratiti u ruku ako ste dovoljno brzi. Dakle, ako ste promašili svoju metu, krenite sumanuto tapkati po Poke lopti koja se beznadno kotrlja po travi i nadajte se najboljem.

Gdje hvatati Pokemone?

Eh, pitanje svih pitanja. Što se Pokemona tiče, oni se generiraju nasumično na svim lokacijama diljem svijeta. Čak i ako se ne krećete, ako imate Pokemon Go aplikaciju dovoljno dugo upaljenu na mobitelu, garantirano je da će se u vašoj blizini spawnati barem jedno malo džepno čudovište.

Nažalost, isto ne vrijedi i za skupljanje predmeta koje je isključivo vezano za PokeStopove. Ako živite u ruralnom i općenito slabo naseljenom području, vjerojatno ćete morati hodati puno više da ostvarite isti učinak kao i netko tko živi u većem gradu. To je trenutačno i jedan od najvećih problema s igrom te nam iz studija Niantic obećavaju kako će uskoro dodati više PokeStopova u igru, a prijedloge za iste možete slati i sami iz menija postavki Pokemon Go aplikacije.